title: Vykonávacie nariadenie Komisie (EÚ) 2017/830 z 15. mája 2017, ktorým sa mení nariadenie (ES) č. 474/2006, pokiaľ ide o zoznam leteckých dopravcov, ktorí podliehajú zákazu vykonávania leteckej dopravy alebo prevádzkovým obmedzeniam v rámci Únie (Text s významom pre EHP )

text:
                  17.5.2017

                  SK

                  Úradný vestník Európskej únie

                  L 124/3

            VYKONÁVACIE NARIADENIE KOMISIE (EÚ) 2017/830
      z 15. mája 2017,
      ktorým sa mení nariadenie (ES) č. 474/2006, pokiaľ ide o zoznam leteckých dopravcov, ktorí podliehajú zákazu vykonávania leteckej dopravy alebo prevádzkovým obmedzeniam v rámci Únie
      (Text s významom pre EHP)
      EURÓPSKA KOMISIA,
      so zreteľom na Zmluvu o fungovaní Európskej únie,
      so zreteľom na nariadenie Európskeho parlamentu a Rady (ES) č. 2111/2005 zo 14. decembra 2005 o vytvorení zoznamu Spoločenstva týkajúceho sa leteckých dopravcov, ktorí podliehajú zákazu vykonávania leteckej dopravy v rámci Spoločenstva, a o informovaní cestujúcich v leteckej doprave o totožnosti prevádzkujúceho leteckého dopravcu, ktorým sa zrušuje článok 9 smernice 2004/36/ES (1), a najmä na jeho článok 4 ods. 2,
      keďže:

                  (1)

                  Nariadením Komisie (ES) č. 474/2006 (2) sa vytvára zoznam leteckých dopravcov, ktorí podliehajú zákazu vykonávania leteckej dopravy v rámci Únie.

                  (2)

                  V súlade s článkom 4 ods. 3 nariadenia (ES) č. 2111/2005 určité členské štáty a Európska agentúra pre bezpečnosť letectva (EASA) oznámili Komisii informácie, ktoré sú dôležité v súvislosti s aktualizáciou uvedeného zoznamu. Dôležité informácie poskytli aj tretie krajiny a medzinárodné organizácie. Na základe uvedených informácií by sa zoznam mal aktualizovať.

                  (3)

                  Komisia informovala všetkých dotknutých leteckých dopravcov, a to buď priamo, alebo prostredníctvom orgánov, ktoré zodpovedajú za regulačný dohľad nad týmito dopravcami, o základných skutočnostiach a okolnostiach, ktoré budú podkladom pre rozhodnutie o uložení zákazu vykonávania leteckej dopravy v rámci Únie alebo o úprave podmienok zákazu vykonávania leteckej dopravy uloženého leteckému dopravcovi, ktorý je zaradený do zoznamov v prílohách A a B k nariadeniu (ES) č. 474/2006.

                  (4)

                  Komisia umožnila dotknutým leteckým dopravcom nahliadnuť do dokumentov poskytnutých členskými štátmi, predložiť písomné pripomienky a predniesť ústne stanovisko Komisii a výboru zriadenému na základe nariadenia Rady (EHS) č. 3922/1991 (3) (Výbor pre leteckú bezpečnosť).

                  (5)

                  Komisia poskytla Výboru pre leteckú bezpečnosť aktuálne informácie o prebiehajúcich spoločných konzultáciách v rámci nariadenia (ES) č. 2111/2005 a nariadenia (ES) č. 473/2006 (4) s príslušnými orgánmi a leteckými dopravcami z Beninu, Bolívie, Indie, Indonézie, Líbye, Mozambiku, Nigérie, Pakistanu, zo Svätého Vincenta a Grenadín, z Thajska, Ukrajiny a zo Zimbabwe. Komisia tiež informovala Výbor pre leteckú bezpečnosť o situácii v oblasti bezpečnosti letectva v Afganistane, Angole, Gruzínsku, Kazachstane, Libanone, Nepále a Rovníkovej Guinei a o technických konzultáciách s Ruskou federáciou.

                  (6)

                  Agentúra EASA predstavila Komisii a Výboru pre leteckú bezpečnosť výsledky analýzy audítorských správ, ktoré vypracovala Medzinárodná organizácia civilného letectva (ICAO) v rámci svojho Všeobecného programu hodnotenia dohľadu nad bezpečnosťou. V tejto súvislosti boli členské štáty vyzvané, aby v prípade leteckých dopravcov s licenciou štátov, pri ktorých organizácia ICAO poukázala na závažné bezpečnostné obavy alebo pri ktorých agentúra EASA konštatovala, že ich systém dohľadu nad bezpečnosťou vykazuje vážne nedostatky, prioritne vykonávali inšpekcie na odbavovacej ploche. Prioritným vykonávaním inšpekcií na odbavovacej ploche popri konzultáciách uskutočnených Komisiou v súlade s nariadením (ES) č. 2111/2005 sa získajú ďalšie informácie o úrovni bezpečnosti leteckých dopravcov s licenciou týchto tretích krajín.

                  (7)

                  Agentúra EASA takisto informovala Komisiu a Výbor pre leteckú bezpečnosť o výsledkoch analýzy inšpekcií na odbavovacej ploche vykonaných v rámci programu hodnotenia bezpečnosti zahraničných lietadiel (SAFA) v súlade s nariadením Komisie (EÚ) č. 965/2012 (5).

                  (8)

                  Agentúra EASA ďalej informovala Komisiu a Výbor pre leteckú bezpečnosť o projektoch technickej pomoci realizovaných v tretích krajinách, ktoré podliehajú opatreniam alebo požiadavkám na monitorovanie stanoveným v nariadení (ES) č. 2111/2005. EASA poskytla informácie o plánoch a žiadostiach o ďalšiu technickú pomoc a spoluprácu v záujme zlepšenia administratívnej a technickej spôsobilosti úradov pre civilné letectvo s cieľom pomôcť vyriešiť nesúlad s platnými medzinárodnými normami v oblasti civilného letectva. Členské štáty boli vyzvané, aby na tieto žiadosti reagovali na dvojstrannom základe v spolupráci s Komisiou a agentúrou EASA. V tejto súvislosti Komisia opätovne zdôraznila, aké užitočné je poskytovať medzinárodnej leteckej komunite informácie o technickej pomoci, ktorú Únia a jej členské štáty poskytujú v záujme zlepšenia bezpečnosti letectva na celom svete, a to najmä prostredníctvom databázy Bezpečnostnej kooperatívnej asistenčnej siete (Safety Collaborative Assistance Network, SCAN) organizácie ICAO.

                  (9)

                  Eurocontrol poskytol Komisii a Výboru pre leteckú bezpečnosť aktualizované informácie o stave výstražnej funkcie SAFA a aktuálnej štatistike výstražných správ o leteckých dopravcoch, ktorí podliehajú zákazu vykonávania leteckej dopravy.

         Leteckí dopravcovia Únie

                  (10)

                  V nadväznosti na analýzu agentúry EASA týkajúcu sa informácií z inšpekcií na odbavovacej ploche, ktoré sa uskutočnili v lietadlách leteckých dopravcov Únie, alebo informácií z normalizačných inšpekcií, ktoré vykonala agentúra EASA, ako aj z osobitných inšpekcií a auditov, ktoré vykonali národné letecké úrady, niektoré členské štáty prijali určité opatrenia na presadzovanie a informovali o nich Komisiu a Výbor pre leteckú bezpečnosť. Spojené kráľovstvo informovalo Komisiu a Výbor pre leteckú bezpečnosť o opatreniach, ktoré prijalo v súvislosti s leteckým dopravcom Blu Halkin Ltd..

                  (11)

                  Členské štáty opakovane zdôraznili, že sú pripravené vykonať to, čo bude potrebné, pokiaľ by z akýchkoľvek relevantných bezpečnostných informácií vyplynulo, že hrozia bezprostredné bezpečnostné riziká v dôsledku nedodržiavania príslušných bezpečnostných noriem zo strany leteckých dopravcov Únie.

         Leteckí dopravcovia z Beninu

                  (12)

                  Od 29. do 31. marca 2017 Únia uskutočnila v Benine hodnotiacu návštevu na mieste. Zúčastnili sa na nej experti z Komisie, agentúry EASA a jedného členského štátu. Počas tejto návštevy preukázala Národná agentúra Beninu pre civilné letectvo (ANAC Benin), že za posledné roky dosiahla výrazný pokrok v implementácii noriem ICAO a odporúčaných postupov.

                  (13)

                  ANAC Benin je zriadená beninským zákonom o leteckej doprave prijatým v roku 2013 ako úrad pre civilné letectvo, ktorý má finančnú a funkčnú nezávislosť. Z dôkazov vyplýva, že ANAC Benin je spôsobilý udržiavať a posilňovať riadny regulačný systém a zdá sa, že vnútroštátne právne predpisy sa neustále aktualizujú po prijatí nových zmien noriem ICAO a odporúčaných postupov. Počas tejto návštevy sa však zistili nedostatky, ktoré treba zlepšiť, najmä pokiaľ ide o čas potrebný na dokončenie procesu novelizácie vnútroštátnych právnych predpisov. ANAC Benin predložila dôkaz o tom, že zaviedla spoľahlivý postup prijímania a odbornej prípravy jej personálu. Keďže počet plne kvalifikovaných inšpektorov presahuje požiadavky vzhľadom na súčasnú úroveň činností leteckej dopravy v Benine, ANAC Benin uzavrela so susednými krajinami výmenné programy pre svojich inšpektorov.

                  (14)

                  Počas tejto návštevy predložila ANAC Benin dôkazy o tom, že osvedčovanie leteckých dopravcov sa uskutočňuje v súlade s postupmi IACO a že všetky činnosti sú riadne zdokumentované. Zatiaľ čo z dôkazov vyplýva, že ANAC Benin má schopnosti dohliadať na činnosti leteckej dopravy v Benine, efektivita uvedených činností dohľadu by sa mohla ešte zlepšiť, keby sa viac zamerali na výsledky spoľahlivého posúdenia rizika v oblasti bezpečnosti.

                  (15)

                  ANAC Benin predstavila 26. apríla 2017 Komisii a Výboru pre leteckú bezpečnosť nápravné opatrenia, ktoré prijala v reakcii na pripomienky vyzdvihnuté počas návštevy Únie na mieste. ANAC Benin informovala aj o mnohých opatreniach, ktoré prijala v záujme ďalšieho zlepšenia bezpečnosti letectva v Benine. Medzi tieto opatrenia patrí posilnenie vykonávania kritických prvkov dohľadu nad bezpečnosťou, ako aj uzatvorenie viacerých dohôd o pracovných podmienkach s orgánmi z iných krajín na účely poskytnutia ďalších inšpektorov, ak by si to vyžadovala úroveň prevádzky.

                  (16)

                  Na základe všetkých informácií, ktoré sú v súčasnosti k dispozícii, vrátane výsledkov z návštevy v marci 2017, sa Komisia domnieva, že ANAC Benin dosahovala počas celého obdobia udržateľné zlepšenie. Komisia rovnako oceňuje, že agentúre ANAC Benin nechýbala ochota priebežne spolupracovať s Komisiou. Podľa dostupných informácií sa dospelo k záveru, že ANAC Benin si dokáže plniť povinnosti dohľadu nad leteckými dopravcami, ktorí získali osvedčenie v Benine.

                  (17)

                  Na základe spoločných kritérií stanovených v prílohe k nariadeniu (ES) č. 2111/2005 Komisia usudzuje, že zoznam leteckých dopravcov, ktorí podliehajú zákazu vykonávania leteckej dopravy v rámci Únie, by sa mal zmeniť tak, aby boli všetci leteckí dopravcovia, ktorí získali osvedčenie v Benine, odstránení z prílohy A k nariadeniu (ES) č. 474/2006.

                  (18)

                  Členské štáty majú naďalej overovať či sa skutočne dodržiavajú príslušné bezpečnostné normy, a to prioritným vykonávaním inšpekcií na odbavovacej ploche podľa nariadenia (EÚ) č. 965/2012 v prípade leteckých dopravcov, ktorí získali osvedčenie v Benine.

                  (19)

                  Ak by z akýchkoľvek relevantných bezpečnostných informácií vyplynulo, že v dôsledku nedodržania medzinárodných bezpečnostných noriem hrozia bezprostredné bezpečnostné riziká, Komisia môže byť nútená prijať ďalšie opatrenia v súlade s nariadením (ES) č. 2111/2005.

         Leteckí dopravcovia z Bolívie

                  (20)

                  Za posledné roky neboli zistené žiadne závažné bezpečnostné problémy v prípade leteckých dopravcov zaregistrovaných v Bolívii. Avšak smrteľná nehoda leteckého dopravcu LaMia z 29. novembra 2016 vyvolala obavy týkajúce sa spôsobu, akým bolívijské orgány vykonávajú dohľad nad bezpečnosťou leteckých dopravcov v ich kompetencii.

                  (21)

                  Dňa 23. marca 2017 sa konalo technické konzultačné stretnutie medzi zástupcami Komisie, agentúry EASA, členského štátu a zástupcami na vysokej úrovni Generálneho riaditeľstva pre civilné letectvo Bolívie (DGAC). Počas tohto stretnutia DGAC vysvetlilo zmeny týkajúce sa reorganizácie a jeho plánov zaviesť odolnú kultúru bezpečnosti, vypracovať celkový a medziodborový bezpečnostný systém, vytvoriť komplexnú bezpečnostnú databázu s cieľom zamerať sa na riziká a zlepšiť postupy dohľadu a odbornú prípravu jeho zamestnancov.

                  (22)

                  DGAC vysvetlilo, že bolívijská vláda už pred nehodou spoločnosti LaMia prijala rozhodnutia zamerané na zlepšenie riadiacej štruktúry DGAC s cieľom posilniť civilný charakter DGAC v porovnaní s doterajším vojenským prístupom. Vláda v súčasnosti investuje aj do mechanizmov, aby zlepšila dohľad nad bezpečnosťou a upravila vnútroštátny právny rámec s cieľom uľahčiť riaditeľstvu DGAC prijímať v prípade potreby účinné opatrenia na presadzovanie. Týmito opatreniami bolívijské orgány preukázali ochotu posilniť svoje schopnosti v oblasti dohľadu nad bezpečnosťou, hoci ich účinnosť bude závisieť od ich implementácie a bolívijským orgánom zostáva značný priestor na ďalšie posilnenie schopností DGAC v oblasti dohľadu nad bezpečnosťou.

                  (23)

                  Na žiadosť Komisie a v nadväznosti na technické konzultačné stretnutie DGAC poskytlo užitočné informácie o udeľovaní jeho licencií, činnostiach osvedčovania a dohľadu, kvalifikácii a odbornej príprave personálu zodpovedného za dohľad nad bezpečnosťou. DGAC informovalo aj o nehodách a závažných incidentoch, ktoré sa vyskytli v rokoch 2016 a 2017.

                  (24)

                  Na základe všetkých aktuálne dostupných informácií vrátane informácií poskytnutých počas technického konzultačného stretnutia z 23. marca 2017 aj po ňom sa usudzuje, že bolívijskému riaditeľstvu DGAC v súčasnosti nechýba schopnosť ani ochota riešiť akékoľvek bezpečnostné nedostatky.

                  (25)

                  Na základe spoločných kritérií stanovených v prílohe k nariadeniu (ES) č. 2111/2005 Komisia preto usudzuje, že v tejto fáze neexistujú dôvody na zmenu zoznamu leteckých dopravcov, ktorí podliehajú zákazu vykonávania leteckej dopravy v rámci Únie, spočívajúcu v zahrnutí leteckých dopravcov z Bolívie.

                  (26)

                  Členské štáty majú naďalej overovať či sa skutočne dodržiavajú príslušné bezpečnostné normy, a to prioritným vykonávaním inšpekcií na odbavovacej ploche podľa nariadenia (EÚ) č. 965/2012 v prípade leteckých dopravcov, ktorí získali osvedčenie v Bolívii.

                  (27)

                  Ak by z akýchkoľvek relevantných bezpečnostných informácií vyplynulo, že v dôsledku nedodržania medzinárodných bezpečnostných noriem hrozia bezprostredné bezpečnostné riziká, Komisia môže byť nútená prijať ďalšie opatrenia v súlade s nariadením (ES) č. 2111/2005.

         Leteckí dopravcovia z Indie

                  (28)

                  Dňa 28. marca 2017 sa uskutočnilo technické konzultačné stretnutie medzi Komisiou, agentúrou EASA, členskými štátmi a zástupcami indického Generálneho riaditeľstva pre civilné letectvo (DGCA India). Toto stretnutie sa uskutočnilo v rámci predchádzajúcej dohody s DGCA India podľa článku 3 ods. 2 nariadenia (ES) č. 473/2006 o uskutočňovaní pravidelných technických konzultácií s Komisiou a s cieľom prerokovať povinnosti DGCA India so zreteľom na osvedčovanie a dohľad nad leteckými dopravcami, ktorým vydalo osvedčenie.

                  (29)

                  Počas tohto stretnutia DGCA India poskytlo informácie o svojej analýze výkonnosti leteckých dopravcov, ktorí získali osvedčenie v Indii, v rámci programu SAFA, vrátane porovnania údajov o výkonnosti z rokov 2016 a 2017 a osobitných informácií o dohľade nad leteckým dopravcom Air India, ktorý získal osvedčenie v Indii. DGCA India poskytlo aj informácie o vývoji, pokiaľ ide o jeho schopnosť dohľadu, vrátane vytvorenia „databázy inšpekcií na odbavovacej ploche“.

                  (30)

                  Komisia počas tohto stretnutia riaditeľstvu DGCA India pripomenula niekoľko skutočností v súvislosti s jeho povinnosťami týkajúcimi sa osvedčovania a dohľadu. Hoci DGCA India poskytuje Komisii informácie týkajúce sa bezpečnosti transparentným spôsobom, Komisia zdôraznila význam neustáleho rozvoja spôsobilosti DGCA India pri osvedčovaní a dohľade, vrátane náboru a odbornej prípravy technického personálu, ako aj potrebu rozvíjať nástroje umožňujúce systematické sledovanie a monitorovanie dohľadu nad bezpečnosťou.

                  (31)

                  Na základe všetkých aktuálne dostupných informácií vrátane informácií, ktoré poskytlo DGCA India na technickom konzultačnom stretnutí z 28. marca 2017, sa usudzuje, že riaditeľstvu DGCA India v súčasnosti nechýba schopnosť ani ochota riešiť akékoľvek bezpečnostné nedostatky.

                  (32)

                  Na základe spoločných kritérií stanovených v prílohe k nariadeniu (ES) č. 2111/2005 Komisia preto usudzuje, že v tejto fáze neexistujú dôvody na zmenu zoznamu leteckých dopravcov, ktorí podliehajú zákazu vykonávania leteckej dopravy v rámci Únie, spočívajúcu v zahrnutí leteckých dopravcov z Indie.

                  (33)

                  Členské štáty majú naďalej overovať či sa skutočne dodržiavajú príslušné bezpečnostné normy, a to prioritným vykonávaním inšpekcií na odbavovacej ploche podľa nariadenia (EÚ) č. 965/2012 v prípade leteckých dopravcov, ktorí získali osvedčenie v Indii.

                  (34)

                  Ak by z akýchkoľvek relevantných bezpečnostných informácií vyplynulo, že v dôsledku nedodržania medzinárodných bezpečnostných noriem hrozia bezprostredné bezpečnostné riziká, Komisia môže byť nútená prijať ďalšie opatrenia v súlade s nariadením (ES) č. 2111/2005.

         Leteckí dopravcovia z Indonézie

                  (35)

                  Konzultácie medzi Komsiou a Generálnym riaditeľstvom civilného letectva Indonézie (DGCA Indonézia) pokračujú s cieľom monitorovať pokrok DGCA Indonézia pri zabezpečovaní toho, aby systém dohľadu nad bezpečnosťou v Indonézii bol v súlade s medzinárodnými bezpečnostnými normami. V tejto súvislosti DGCA Indonézia poskytlo Komisii listom zo 16. marca 2017 ďalšie informácie a aktualizované informácie o stave indonézskeho letectva a o činnostiach dohľadu nad bezpečnosťou.

                  (36)

                  DGCA Indonézia poskytlo za obdobie od novembra 2016 do marca 2017 informácie o leteckých dopravcoch, ktorí získali osvedčenie v Indonézii, o dohľade nad bezpečnosťou týchto leteckých dopravcov, opatreniach na presadzovanie, ktoré prijalo DGCA Indonézia, o vývoji indonézskych právnych predpisov v oblasti letectva, zoznam závažných incidentov, ktoré sa v tomto období vyskytli, a informácie o technickej pomoci, ktorá bola riaditeľstvu DGCA Indonézia poskytnutá.

                  (37)

                  V období od novembra 2016 do marca 2017 DGCA Indonézia neudelila osvedčenie žiadnym novým leteckým dopravcom, ani žiadne osvedčenie leteckého prevádzkovateľa nezrušilo. DGCA Indonézia uviedlo v liste zo 16. marca 2017, že jeho hlavnou prioritou je príprava koordinovanej validačnej misie ICAO (ICVM), ktorá sa uskutoční v októbri 2017. Očakáva sa, že výsledok tejto misie bude dobrým ukazovateľom vývoja systému dohľadu nad bezpečnosťou v Indonézii. DGCA Indonézia neposkytlo dôkazy o tom, že dohľad nad bezpečnosťou leteckých dopravcov aktuálne zahrnutých do zoznamu leteckých dopravcov, ktorí podliehajú zákazu vykonávania leteckej dopravy v rámci Únie, je zabezpečený v súlade s medzinárodnými bezpečnostnými normami.

                  (38)

                  Na základe spoločných kritérií stanovených v prílohe k nariadeniu (ES) č. 2111/2005 Komisia preto usudzuje, že v tejto fáze neexistujú dôvody na zmenu zoznamu leteckých dopravcov, ktorí podliehajú zákazu vykonávania leteckej dopravy v rámci Únie, spočívajúcu v zahrnutí leteckých dopravcov z Indonézie alebo v ich odstránení.

                  (39)

                  Členské štáty majú naďalej overovať, či sa skutočne dodržiavajú príslušné bezpečnostné normy, a to prioritným vykonávaním inšpekcií na odbavovacej ploche podľa nariadenia (EÚ) č. 965/2012 v prípade leteckých dopravcov, ktorí získali osvedčenie v Indonézii.

         Leteckí dopravcovia z Líbye

                  (40)

                  Dňa 6. marca 2017 sa uskutočnilo technické konzultačné stretnutie medzi Komisiou, EASA, členským štátom a líbyjským úradom pre civilné letectvo (LYCAA).

                  (41)

                  Počas tohto stretnutia LYCAA poskytol informácie o svojich činnostiach dohľadu vrátane plánov náboru a odbornej prípravy technického personálu, ako aj o svojom strategickom prístupe k technickému vývoju v kontexte budovania kapacít v oblasti bezpečnosti letectva. Úrad LYCAA zdôraznil, že v rámci obmedzení náročného prevádzkového prostredia je odhodlaný vykonávať svoje medzinárodné záväzky v oblasti bezpečnosti letectva.

                  (42)

                  Komisia uznáva úsilie vedenia úradu LYCAA a skutočnosť, že LYCAA sa zaväzuje spolupracovať s Komisiou s cieľom poskytovať aktualizované informácie o stave jeho povinností týkajúcich sa dohľadu.

                  (43)

                  Komisia však berie na vedomie pretrvávajúce náročné prevádzkové prostredie v Líbyi a jeho dôsledky pre LYCAA, pokiaľ ide o jeho schopnosť plniť si záväzky v oblasti dohľadu nad bezpečnosťou. Komisia na základe všetkých dostupných informácií usudzuje, že Líbya si v súčasnosti nedokáže plniť medzinárodné záväzky v súvislosti s bezpečnosťou letectva.

                  (44)

                  Na základe spoločných kritérií stanovených v prílohe k nariadeniu (ES) č. 2111/2005 Komisia preto usudzuje, že momentálne neexistujú dôvody na zmenu zoznamu Únie týkajúceho sa leteckých dopravcov, ktorí podliehajú zákazu vykonávania leteckej dopravy v rámci Únie, pokiaľ ide o leteckých dopravcov z Líbye.

         Leteckí dopravcovia z Mozambiku

                  (45)

                  Od 6. do 10. februára 2017 Únia uskutočnila v Mozambiku hodnotiacu návštevu na mieste. Zúčastnili sa na nej experti z Komisie, agentúry EASA a členských štátov. Počas tejto návštevy Ústav pre civilné letectvo Mozambiku (IACM) preukázal, že v posledných rokoch dosiahol značný pokrok. IACM sa zameral na implementáciu noriem ICAO a odporúčaných postupov. IACM má k bezpečnosti letectva tradičný prístup založený na dodržiavaní súladu, pričom speje k implementácii a využívaniu moderných techník riadenia bezpečnosti letectva vrátane národného bezpečnostného programu.

                  (46)

                  Od predchádzajúcej hodnotiacej návštevy Únie na mieste v apríli 2015 bol dosiahnutý významný pokrok vďaka prijatiu nového zákona o letectve v Mozambiku a udeleniu nového štatútu ústavu IACM. Po prijatí nového zákona o letectve sa v súčasnosti aktualizujú mnohé ďalšie právne predpisy a požiadavky, ako aj príručky a postupy, aby sa zosúladili s novým zákonom o letectve a najnovšími zmenami medzinárodných bezpečnostných noriem. Personálne zloženie ústavu IACM sa zlepšilo a je k dispozícii viac plne kvalifikovaných inšpektorov s cieľom dohliadať na činnosti leteckej dopravy v Mozambiku. Viacerí inšpektori sa odborne pripravujú a súčasný plán personálneho obsadenia je postačujúci z hľadiska úrovne činností leteckej dopravy v Mozambiku. Zlepšilo sa aj vybavenie ústavu IACM. IACM je zriadený ako úrad pre civilné letectvo, ktorý má administratívnu, finančnú, majetkovú a funkčnú nezávislosť.

                  (47)

                  Z dôkazov vyplýva, že IACM je schopný dohliadať na činnosti leteckej dopravy v Mozambiku a udržiavať riadny regulačný systém a že vykonáva a presadzuje existujúce právne predpisy v oblasti letectva s cieľom riešiť všetky bezpečnostné nedostatky. Systém dohľadu nad bezpečnosťou je v Mozambiku dobre zavedený, hoci stále prebiehajú činnosti zamerané na ďalšie zlepšenie systému a na zabezpečenie súladu s poslednými zmenami medzinárodných bezpečnostných noriem.

                  (48)

                  Počas hodnotiacej návštevy Únie na mieste boli navštívení traja leteckí dopravcovia, ktorí získali osvedčenie v Mozambiku a ktorí poslúžili ako reprezentatívna vzorka, išlo konkrétne o dvoch najväčších leteckých dopravcov Mozambiku a o leteckého dopravcu prevádzkujúceho vrtuľníky. Počas návštev u týchto troch leteckých dopravcov sa zistilo, že vypracovali systémy riadenia bezpečnosti a kvality, že kontrolujú údržbu a zachovanie letovej spôsobilosti a vykonávajú činnosti v súlade s právnymi predpismi platnými v Mozambiku. Leteckí dopravcovia vykonávajú medzinárodné bezpečnostné normy a preukázali schopnosť a ochotu riešiť bezpečnostné nedostatky.

                  (49)

                  Dňa 17. marca 2017 sa uskutočnilo technické konzultačné stretnutie medzi Komisiou, EASA a IACM. IACM poskytol Komisii aktualizované informácie o pokroku, ktorý bol dosiahnutý od hodnotiacej návštevy Únie na mieste, a dospelo sa k dohode, že IACM poskytne ďalšie informácie o nápravných opatreniach prijatých v súvislosti s pripomienkami, ktoré boli vyslovené počas návštevy. IACM vysvetlil, že použil tieto pripomienky, aby na zistenia upozornil príslušných leteckých dopravcov a že si od prevádzkovateľov vyžiadal nápravné opatrenia.

                  (50)

                  IACM poskytol 21. apríla 2017 informácie o svojom pláne nápravných opatrení a o tom, že počas hodnotiacej návštevy Únie na mieste boli navštívení traja leteckí dopravcovia, vrátane informácií o riešení týchto zistení, na ktoré upozornil ústav IACM. Plán nápravných opatrení sa náležite zaoberá pripomienkami vyzdvihnutými počas návštevy a obsahuje realistický harmonogram. Podporné dôkazy sú na vyriešenie zistení relevantné.

                  (51)

                  IACM a najväčší letecký dopravca zaregistrovaný v Mozambiku, Linhas Aéreas de Moçambique, dostali možnosť zúčastniť sa na vypočutí usporiadanom 26. apríla 2017 Komisiou a Výborom pre leteckú bezpečnosť v súlade s článkom 7 nariadenia (ES) č. 2111/2005.

                  (52)

                  Na tomto vypočutí vyjadril zástupca vlády Mozambiku silné odhodlanie svojej vlády zvýšiť bezpečnosť dopravy v Mozambiku vo všeobecnosti, a najmä neustále zdokonaľovať vykonávanie medzinárodných noriem bezpečnosti letectva.

                  (53)

                  Počas vypočutia poskytol IACM informácie o odvetví letectva v Mozambiku a o spôsobilosti IACM plniť funkciu samostatného úradu pre civilné letectvo. Tieto informácie zahŕňali podrobnosti o jeho organizácii, mechanizmoch financovania, počte inšpektorov v oblasti dohľadu nad bezpečnosťou, príprave právnych predpisov a nariadení a budúcich plánoch IACM.

                  (54)

                  Počas vypočutia informovala spoločnosť Linhas Aéreas de Moçambique o svojej súčasnej flotile a svojich cieľoch v nasledujúce rokoch. Dopravca vysvetlil, že sa sústreďuje na rozvoj tratí na domácom a regionálnom trhu. Spoločnosť Linhas Aéreas de Moçambique tiež poskytla informácie o svojom systéme riadenia bezpečnosti.

                  (55)

                  Na základe všetkých dostupných informácií vrátane výsledkov hodnotiacej návštevy Únie na mieste a informácií poskytnutých na vypočutí z 26. apríla 2017 sa dospelo k záveru, že ústavu IACM sa počas celého obdobia darilo dosahovať udržateľné zlepšenia. Uznáva sa tiež, že IACM preukázal ochotu priebežne spolupracovať s Komisiou. Dospelo sa k záveru, že IACM si dokáže plniť povinnosti dohľadu nad leteckými dopravcami, ktorí získali osvedčenie v Mozambiku. Počas vypočutia sa vláda Mozambiku zaviazala plne sa s Komisiou zapájať do nepretržitého dialógu o bezpečnosti aj na ďalších stretnutiach, kedykoľvek to Komisia bude považovať za potrebné.

                  (56)

                  Na základe spoločných kritérií stanovených v prílohe k nariadeniu (ES) č. 2111/2005 Komisia usudzuje, že zoznam leteckých dopravcov, ktorí podliehajú zákazu vykonávania leteckej dopravy v rámci Únie, by sa mal zmeniť tak, aby boli všetci leteckí dopravcovia, ktorí získali osvedčenie v Mozambiku, odstránení z prílohy A k nariadeniu (ES) č. 474/2006.

                  (57)

                  Členské štáty majú naďalej overovať či sa skutočne dodržiavajú príslušné bezpečnostné normy, a to prioritným vykonávaním inšpekcií na odbavovacej ploche podľa nariadenia (EÚ) č. 965/2012 v prípade leteckých dopravcov, ktorí získali osvedčenie v Mozambiku.

                  (58)

                  Ak by z akýchkoľvek relevantných bezpečnostných informácií vyplynulo, že v dôsledku nedodržania medzinárodných bezpečnostných noriem hrozia bezprostredné bezpečnostné riziká, Komisia môže byť nútená prijať ďalšie opatrenia v súlade s nariadením (ES) č. 2111/2005.

         Leteckí dopravcovia z Nigérie

                  (59)

                  Letecký dopravca Med-View Airline s osvedčením získaným v Nigérii požiadal 25. novembra 2015 agentúru EASA o oprávnenie prevádzkovateľa z tretej krajiny (TCO). Agentúra EASA posúdila túto žiadosť v súlade s požiadavkami stanovenými v nariadení Komisie (EÚ) č. 452/2014 a vyjadrila zásadné obavy, pokiaľ ide o neschopnosť spoločnosti Med-View Airline preukázať súlad s platnými požiadavkami stanovenými v článku 3 nariadenia (EÚ) č. 452/2014. Agentúra EASA preto dospela k záveru, že ďalšie hodnotenie by neviedlo k vydaniu oprávnenia TCO v prospech spoločnosti Med-View Airline, pretože nesplnila uvedené požiadavky. Agentúra EASA preto 17. novembra 2016 žiadosť zamietla z bezpečnostných dôvodov.

                  (60)

                  Komisia požiadala 24. februára 2017 nigérijský úrad pre civilné letectvo (NCAA) o informácie o opatreniach prijatých v nadväznosti na zamietnutie žiadosti spoločnosti Med-View Airline o oprávnenie TCO zo strany EASA. Vo svojom liste Komisii z 22. marca 2017 úrad NCAA neposkytol potrebné informácie, ktorými by sa dokázalo, že prijal opatrenia vhodné na odstránenie obáv, ktoré EASA vyjadrila pri posudzovaní žiadosti dopravcu Med-View Airline o oprávnenie TCO.

                  (61)

                  Spoločnosť Med-View Airline poskytla 10. a 24. apríla 2017 Komisii informácie o nápravných opatreniach prijatých na odstránenie obáv, ktoré vyjadrila EASA.

                  (62)

                  NCAA aj spoločnosť Med-View Airline dostali možnosť zúčastniť sa na vypočutí usporiadanom 25. apríla 2017 Komisiou a Výborom pre leteckú bezpečnosť v súlade s článkom 7 nariadenia (ES) č. 2111/2005.

                  (63)

                  Počas tohto vypočutia NCAA poskytol iba obmedzené informácie týkajúce sa napr. dátumu zriadenia, výsledkov auditov ICAO z roku 2006 a z marca 2016, jeho situácie v rámci programu medzinárodného hodnotenia bezpečnosti letectva FAA, počtu inšpektorov pre letovú prevádzku a letovú spôsobilosť a počtu držiteľov osvedčenia leteckého prevádzkovateľa v Nigérii. Z odpovedí úradu NCAA na otázky týkajúce sa jeho schopnosti identifikovať a monitorovať bezpečnostné nedostatky vyplýva, že táto schopnosť nie je adekvátna. Dospelo sa k záveru, že úrad NCAA bude musieť prijať opatrenia na zlepšenie kvality dohľadu nad bezpečnosťou leteckých dopravcov, za ktorých nesie zodpovednosť.

                  (64)

                  Počas uvedeného vypočutia dopravca Med-View Airline rozviedol informácie, ktoré poskytol už predtým, a informoval Komisiu a Výbor pre leteckú bezpečnosť o nápravných opatreniach prijatých na odstránenie závažných obáv, na ktoré poukázala EASA v rámci svojho hodnotenia bezpečnosti na účely udelenia oprávnenia TCO, týkajúcich sa okrem iného letovej prevádzky mimo rozsahu pôsobnosti schváleného osvedčenia leteckého prevádzkovateľa a súvisiacich prevádzkových špecifikácií, kontroly letovej spôsobilosti a údržby, vykonávania a monitorovania príkazov na zachovanie letovej spôsobilosti a systému riadenia bezpečnosti a kvality. Dopravca Med-View Airline však preukázal jasný nedostatok povedomia a pochopenia, pokiaľ ide o závažnosť bezpečnostných obáv, na ktoré poukázala EASA. Okrem toho z opatrení, ktoré Med-View Airline prijal, vyplýva, že chýba náležitá analýza hlavných príčin a vhodný plán nápravných opatrení, aby sa zabránilo opätovnému vzniku rovnakých či podobných prípadov nedodržania predpisov, ktoré viedli k formulácii uvedených obáv.

                  (65)

                  Z informácií, ktoré sú v súčasnosti k dispozícii, a na základe hodnotenia bezpečnosti agentúrou EASA na účely udelenia oprávnenia TCO spolu s informáciami predloženými úradom NCAA a spoločnosťou Med-View Airline vyplýva, že existuje dôkaz o závažných bezpečnostných nedostatkoch v spoločnosti Med-View Airline. Z týchto informácií zároveň vyplýva, že spoločnosť Med-View Airline nie je spôsobilá riešiť tieto bezpečnostné nedostatky, o čom svedčí okrem iného neprimeraný a nedostatočný plán nápravných opatrení, ktorý bol predložený v reakcii na zistenia počas hodnotenia bezpečnosti na účely udelenia oprávnenia TCO.

                  (66)

                  Na základe spoločných kritérií stanovených v prílohe k nariadeniu (ES) č. 2111/2005 Komisia preto usudzuje, že zoznam leteckých dopravcov, ktorí podliehajú zákazu vykonávania leteckej dopravy v rámci Únie, by sa mal zmeniť tak, aby bol letecký dopravca Med-View Airline zahrnutý do prílohy A k nariadeniu (ES) č. 474/2006.

                  (67)

                  Členské štáty majú naďalej overovať, či sa skutočne dodržiavajú príslušné bezpečnostné normy, a to prioritným vykonávaním inšpekcií na odbavovacej ploche podľa nariadenia (EÚ) č. 965/2012 v prípade leteckých dopravcov, ktorí získali osvedčenie v Nigérii.

                  (68)

                  Ak by z akýchkoľvek relevantných bezpečnostných informácií vyplynulo, že v dôsledku nedodržania medzinárodných bezpečnostných noriem hrozia bezprostredné bezpečnostné riziká, Komisia môže byť nútená prijať ďalšie opatrenia v súlade s nariadením (ES) č. 2111/2005.

         Leteckí dopravcovia z Pakistanu

                  (69)

                  Listom z 23. januára 2017 Komisia požiadala Úrad pre civilné letectvo Pakistanu (PCAA), aby poskytol informácie o opatreniach prijímaných v nadväznosti na nehodu zo 7. decembra 2016 lietadla ATR leteckého dopravcu Pakistan International Airlines Corporation Ltd, ktorý získal osvedčenie v Pakistane. Komisia v uvedenom liste tiež pripomenula, že 13. januára 2016 agentúra EASA z bezpečnostných dôvodov zamietla žiadosť o oprávnenie TCO, ktorú predložil nákladný dopravca AHS International (Pvt) Ltd, ktorý takisto získal osvedčenie v Pakistane. Komisia v danom liste ďalej uviedla, že otvorila oficiálne konzultácie s úradom PCAA podľa ustanovení uvedených v článku 3 ods. 2 nariadenia (ES) č. 473/2006.

                  (70)

                  Dňa 18. apríla 2017 sa uskutočnilo technické konzultačné stretnutie medzi Komisiou, EASA, členskými štátmi a zástupcami PCAA. Počas tohto stretnutia PCAA poskytol informácie, vrátane prehľadu jeho povinností v oblasti osvedčovania a dohľadu a súhrnných údajov z inšpekcií za obdobie rokov 2011 až 2016. Na uvedenom stretnutí sa diskutovalo najmä o povinnostiach, ktoré má PCAA v súvislosti s dohľadom nad bezpečnosťou spoločnosti Pakistan International Airlines Corporation Ltd.

                  (71)

                  Komisia počas tohto stretnutia úradu PCAA oznámila niekoľko skutočností v súvislosti s jeho povinnosťami týkajúcimi sa osvedčovania a dohľadu. Hoci PCAA poskytuje Komisii informácie týkajúce sa bezpečnosti transparentným spôsobom, Komisia zdôraznila, že úrad PCAA musí venovať náležitú pozornosť priebežnému zlepšovaniu jeho bezpečnostných systémov. Komisia okrem toho úradu PCAA oznámila, že sa od neho očakáva plná informovanosť o požiadavkách uvedených v nariadení Komisie (EÚ) č. 452/2014 a o súvisiacich dôsledkoch pre leteckých dopravcov, ktorí získali osvedčenie v Pakistane.

                  (72)

                  Na základe všetkých aktuálne dostupných informácií vrátane informácií, ktoré poskytol PCAA na technickom konzultačnom stretnutí z 18. apríla 2017, sa usudzuje, že úradu PCAA v súčasnosti nechýba schopnosť ani ochota riešiť akékoľvek bezpečnostné nedostatky.

                  (73)

                  Na základe spoločných kritérií stanovených v prílohe k nariadeniu (ES) č. 2111/2005 Komisia preto usudzuje, že v tejto fáze neexistujú dôvody na zmenu zoznamu leteckých dopravcov, ktorí podliehajú zákazu vykonávania leteckej dopravy v rámci Únie, spočívajúcu v zahrnutí leteckých dopravcov z Pakistanu.

                  (74)

                  Členské štáty majú overovať či sa skutočne dodržiavajú príslušné bezpečnostné normy, a to prioritným vykonávaním inšpekcií na odbavovacej ploche podľa nariadenia (EÚ) č. 965/2012 v prípade leteckých dopravcov, ktorí získali osvedčenie v Pakistane.

                  (75)

                  Ak by z akýchkoľvek relevantných bezpečnostných informácií vyplynulo, že v dôsledku nedodržania medzinárodných bezpečnostných noriem hrozia bezprostredné bezpečnostné riziká, Komisia môže byť nútená prijať ďalšie opatrenia v súlade s nariadením (ES) č. 2111/2005.

         Leteckí dopravcovia z Ruska

                  (76)

                  Komisia, agentúra EASA a príslušné orgány členských štátov za posledných šesť mesiacov naďalej dôsledne monitorovali úroveň bezpečnosti leteckých dopravcov, ktorí získali osvedčenie v Rusku a ktorí prevádzkujú lety v Únii, a to aj prioritným vykonávaním inšpekcií na odbavovacej ploche, ktoré sa majú uskutočňovať v prípade určitých ruských leteckých dopravcov v súlade s nariadením (EÚ) č. 965/2012.

                  (77)

                  Zástupcovia Komisie, agentúry EASA a členského štátu sa 17. marca 2017 stretli so zástupcami Ruského federálneho úradu pre leteckú dopravu (FATA). Účelom tohto stretnutia bolo preskúmať úroveň bezpečnosti leteckých dopravcov v Rusku na základe správ o inšpekcii na odbavovacej ploche v období od 11. marca 2016 do 10. marca 2017 a identifikovať prípady, v ktorých má FATA posilniť činnosti dohľadu.

                  (78)

                  Počas tohto stretnutia Komisia podrobnejšie preskúmala výsledky inšpekcie na odbavovacej ploche v rámci programu SAFA v prípade šiestich leteckých dopravcov s osvedčením získaným v Rusku. Hoci neboli zistené žiadne bezpečnostné obavy, úrad FATA Komisiu informoval, že vzhľadom na obmedzený počet inšpekcií, ktoré boli u niektorých leteckých dopravcov vykonané, v nasledujúcom štvrťroku sa uskutočnia dodatočné inšpekcie u dvoch z týchto leteckých dopravcov.

                  (79)

                  Na základe všetkých aktuálne dostupných informácií vrátane informácií, ktoré poskytol FATA na technickom konzultačnom stretnutí zo 17. marca 2017, sa usudzuje, že úradu FATA v súčasnosti nechýba schopnosť ani ochota riešiť akékoľvek bezpečnostné nedostatky. Z týchto dôvodov Komisia dospela k záveru, že vypočutie ruských leteckých úradov alebo leteckých dopravcov, ktorí získali osvedčenie v Rusku, pred Komisiou a Výborom pre leteckú bezpečnosť nie je potrebné.

                  (80)

                  Na základe spoločných kritérií stanovených v prílohe k nariadeniu (ES) č. 2111/2005 Komisia preto usudzuje, že v tejto fáze neexistujú dôvody na zmenu zoznamu leteckých dopravcov, ktorí podliehajú zákazu vykonávania leteckej dopravy v rámci Únie, spočívajúcu v zahrnutí leteckých dopravcov z Ruska.

                  (81)

                  Členské štáty majú naďalej overovať či sa skutočne dodržiavajú príslušné bezpečnostné normy, a to prioritným vykonávaním inšpekcií na odbavovacej ploche podľa nariadenia (EÚ) č. 965/2012 v prípade leteckých dopravcov, ktorí získali osvedčenie v Rusku.

                  (82)

                  Ak by uvedené inšpekcie poukázali na bezprostredné bezpečnostné riziko v dôsledku nedodržiavania príslušných bezpečnostných noriem, Komisia môže byť nútená prijať opatrenia proti leteckým dopravcom z Ruska v súlade s nariadením (ES) č. 2111/2005.

         Leteckí dopravcovia zo Svätého Vincenta a Grenadín

                  (83)

                  Letecký dopravca Mustique Airways, zaregistrovaný na ostrove Svätý Vincent a Grenadíny, požiadal 16. apríla 2015 agentúru EASA o oprávnenie TCO. Agentúra EASA posúdila túto žiadosť v súlade s požiadavkami stanovenými v nariadení (EÚ) č. 452/2014 a vyjadrila zásadné obavy, pokiaľ ide o neschopnosť spoločnosti Mustique Airways preukázať súlad s platnými požiadavkami stanovenými v článku 3 nariadenia (EÚ) č. 452/2014. Agentúra EASA preto dospela k záveru, že ďalšie hodnotenie by neviedlo k vydaniu oprávnenia TCO v prospech spoločnosti Mustique Airways, pretože nesplnila uvedené požiadavky. Agentúra EASA preto 4. októbra 2016 žiadosť zamietla z bezpečnostných dôvodov.

                  (84)

                  Komisia požiadala 30. januára 2017 Úrad pre civilné letectvo Východného Karibiku (ECCAA), príslušný orgán Svätého Vincenta a Grenadín, o informácie o opatreniach prijatých v nadväznosti na zamietnutie žiadosti spoločnosti Mustique Airways o oprávnenie TCO zo strany EASA. ECCAA 24. februára 2017 informoval Komisiu, že spoločnosť Mustique Airways opäť predložila 2. februára 2017 agentúre EASA žiadosť o oprávnenie TCO, pretože podľa spoločnosti Mustique Airways sa bezpečnostné obavy, ktoré viedli k zamietnutiu žiadosti zo strany EASA, uspokojivo odstránili.

                  (85)

                  Keďže ani spoločnosť Mustique Airways ani ECCAA neposkytli žiaden dôkaz o tom, že bezpečnostné obavy vyplývajúce z hodnotenia bezpečnosti agentúrou EASA boli naozaj odstránené, ECCAA aj spoločnosť Mustique Airways dostali možnosť zúčastniť sa na vypočutí usporiadanom 26. apríla 2017 Komisiou a Výborom pre leteckú bezpečnosť v súlade s článkom 7 nariadenia (ES) č. 2111/2005.

                  (86)

                  Uvedený úrad na pozvanie na vypočutie nereagoval a ani sa ho nezúčastnil. ECCAA taktiež neposkytol informácie o opatreniach prijatých v súvislosti so zisteniami týkajúcimi sa TCO v prípade Mustique Airways ani o svojich činnostiach v oblasti dohľadu.

                  (87)

                  EASA usporiadala 24. apríla 2017 technické stretnutie so spoločnosťou Mustique Airways s cieľom prediskutovať jej opätovnú žiadosť. Vzhľadom na krátke časové rozmedzie medzi týmto stretnutím a vypočutím nebolo možné, aby EASA vykonala úplné posúdenie uvedenej opätovnej žiadosti. EASA však mohla Komisii a Výboru pre leteckú bezpečnosť potvrdiť, že hlavné príčiny spôsobujúce závažné a opakujúce sa bezpečnostné nedostatky, ktoré EASA zistila pri prvom hodnotení na účely udelenia oprávnenia TCO, pretrvávajú.

                  (88)

                  Počas vypočutia 26. apríla 2017 poskytla spoločnosť Mustique Airways informácie o svojich obchodných činnostiach a zariadeniach, aspekty týkajúce sa bezpečnosti však spomenula len okrajovo. Z informácií, ktoré Mustique Airways poskytla o pokroku, ktorý dosiahla v oblasti rozvoja svojich systémov riadenia bezpečnosti a kvality, vyplýva, že tieto systémy nie sú dostatočne rozvinuté. Pripravenosť spoločnosti Mustique Airways zapájať sa do efektívnejšieho dialógu s agentúrou EASA, pokiaľ ide o opätovnú žiadosť o oprávnenie TCO, je síce vítaná, zistilo sa však, že nie sú zavedené podstatné bezpečnostné prvky, ako napr. základný systém riadenia bezpečnosti. Dopravca Mustique Airways okrem toho preukázal jasný nedostatok povedomia a pochopenia, pokiaľ ide o závažnosť zistení, na ktoré upozornila EASA. Je teda očividné, že kultúra bezpečnosti tohto leteckého dopravcu je reaktívej a nie proaktívnej povahy.

                  (89)

                  Z aktuálne dostupných informácií vrátane informácií poskytnutých agentúrou EASA v súvislosti so zamietnutou žiadosťou Mustique Airways o oprávnenie TCO a v súvislosti s prebiehajúcim opätovným podávaním žiadosti, ako aj zo všetkých informácií, ktoré poskytol letecký dopravca Mustique Airways, vyplýva, že existuje dôkaz o závažných bezpečnostných nedostatkoch v spoločnosti Mustique Airways. Mustique Airways nie je v súčasnosti dostatočne spôsobilá riešiť svoje bezpečnostné nedostatky. Jeho prebiehajúce bezpečnostné opatrenia sú do značnej miery vo fáze vývoja a plán nápravných opatrení, ktorý Mustique Airways predložil v reakcii na zistenia počas hodnotenia bezpečnosti na účely udelenia oprávnenia TCO, nie je dostatočne stabilný, najmä pokiaľ ide o nevyhnutnú analýzu hlavných príčin.

                  (90)

                  Na základe spoločných kritérií stanovených v prílohe k nariadeniu (ES) č. 2111/2005 Komisia usudzuje, že zoznam leteckých dopravcov, ktorí podliehajú zákazu vykonávania leteckej dopravy v rámci Únie, by sa mal zmeniť tak, aby bol letecký dopravca Mustique Airways zahrnutý do prílohy A k nariadeniu (ES) č. 474/2006.

                  (91)

                  Členské štáty majú naďalej overovať, či sa skutočne dodržiavajú príslušné bezpečnostné normy, a to prioritným vykonávaním inšpekcií na odbavovacej ploche podľa nariadenia (EÚ) č. 965/2012 v prípade leteckých dopravcov, ktorí získali osvedčenie na ostrove Svätý Vincent a Grenadíny.

                  (92)

                  Ak by z akýchkoľvek relevantných bezpečnostných informácií vyplynulo, že v dôsledku nedodržania medzinárodných bezpečnostných noriem hrozia bezprostredné bezpečnostné riziká, Komisia môže byť nútená prijať ďalšie opatrenia v súlade s nariadením (ES) č. 2111/2005.

         Leteckí dopravcovia z Thajska

                  (93)

                  Dňa 17. marca 2017 sa konalo technické konzultačné stretnutie medzi Komisiou, agentúrou EASA a Úradom civilného letectva Thajska (CAAT). Počas tohto stretnutia poskytol úrad CAAT Komisii aktualizované informácie o pokroku, ktorý sa dosiahol od septembra 2016, najmä pokiaľ ide o systém leteckej dopravy v Thajsku, o pláne CAAT na dosiahnutie súladu a o súčasnom stave vykonávania plánu nápravných opatrení.

                  (94)

                  Hlavnými prvkami pokroku sú nový thajský zákon o civilnom letectve, ktorý má nadobudnúť účinnosť v poslednom štvrťroku roku 2017, zmena právnych predpisov CAAT, jeho aktualizovaná organizačná štruktúra, mechanizmy udržateľného financovania a zlepšenie personálneho obsadenia a programu odbornej prípravy určeného jeho inšpektorom. Zlepšili sa inšpekčné postupy, príručky a nástroje úradu CAAT, vrátane informačného systému, a jeho program dohľadu nad bezpečnosťou bol aktualizovaný s cieľom zabezpečiť úplný a nepretržitý dohľad nad leteckými dopravcami, ktorí získali osvedčenie v Thajsku. CAAT tiež zriadil útvar na zabezpečovanie kvality poverený monitorovaním toho, ako úrad CAAT dodržiava medzinárodné a vnútroštátne normy bezpečnosti letectva.

                  (95)

                  CAAT okrem toho poskytol informácie o vývoji svojho národného bezpečnostného programu a o situácii, pokiaľ ide o zistenia predložené počas auditu ICAO v januári 2015, vrátane závažnej bezpečnostnej obavy týkajúcej sa osvedčovania leteckých prevádzkovateľov, ktorá z týchto zistení vyplynula. CAAT okrem toho poskytol informácie o dosiahnutom pokroku, pokiaľ ide o jeho plán udržateľnosti, a o medzinárodnej spolupráci, do ktorej je úrad CAAT zapojený.

                  (96)

                  Dôležitým prvkom plánu nápravných opatrení úradu CAAT je opätovné udeľovanie osvedčení leteckým dopravcom v Thajsku podľa štruktúrovaného päťfázového prístupu ICAO k osvedčovaniu leteckých dopravcov. Prvý z týchto leteckých dopravcov, ktorý pôsobí v medzinárodnej leteckej doprave, opätovne získal osvedčenie vo februári 2017 a očakáva sa, že do konca júna 2017 vydá úrad CAAT osvedčenia ďalším dvanástim leteckým dopravcom pôsobiacim v medzinárodnej leteckej doprave. Počas procesu opätovného udeľovania osvedčení prijal úrad CAAT voči niektorým žiadateľom o opätovné udelenie osvedčenia opatrenia na presadzovanie.

                  (97)

                  Thajská vláda a CAAT preukázali jasné odhodlanie zlepšiť systém dohľadu nad bezpečnosťou v Thajsku. CAAT poskytol dôkaz o tom, že za posledných šesť mesiacov bol dosiahnutý významný pokrok. Podľa informácií, ktoré sú v súčasnosti k dispozícii, pokiaľ ide o leteckých dopravcov, ktorí získali osvedčenie v Thajsku, nie je dôvod na prijatie rozhodnutia o uložení zákazu alebo prevádzkových obmedzení. S cieľom dôkladne sledovať situáciu pokračujú konzultácie s thajskými orgánmi v súlade s článkom 3 ods. 2 nariadenia (ES) č. 473/2006.

                  (98)

                  Na základe spoločných kritérií stanovených v prílohe k nariadeniu (ES) č. 2111/2005 Komisia preto usudzuje, že momentálne neexistujú dôvody na zmenu zoznamu leteckých dopravcov, ktorí podliehajú zákazu vykonávania leteckej dopravy v rámci Únie, pokiaľ ide o leteckých dopravcov z Thajska.

                  (99)

                  Členské štáty majú naďalej overovať, či sa skutočne dodržiavajú príslušné bezpečnostné normy, a to prioritným vykonávaním inšpekcií na odbavovacej ploche podľa nariadenia (EÚ) č. 965/2012 v prípade leteckých dopravcov, ktorí získali osvedčenie v Thajsku.

                  (100)

                  Ak by z akýchkoľvek relevantných bezpečnostných informácií vyplynulo, že v dôsledku nedodržania medzinárodných bezpečnostných noriem hrozia bezprostredné bezpečnostné riziká, Komisia môže byť nútená prijať ďalšie opatrenia v súlade s nariadením (ES) č. 2111/2005.

         Leteckí dopravcovia z Ukrajiny

                  (101)

                  Letecký dopravca International Joint-Stock Aviation Company „URGA“, zaregistrovaný na Ukrajine, požiadal 29. augusta 2014 agentúru EASA o oprávnenie TCO. Agentúra EASA posúdila túto žiadosť v súlade s požiadavkami stanovenými v nariadení (EÚ) č. 452/2014 a vyjadrila zásadné obavy, pokiaľ ide o neschopnosť spoločnosti International Joint-Stock Aviation Company „URGA“ preukázať súlad s platnými požiadavkami stanovenými v článku 3 nariadenia (EÚ) č. 452/2014. Agentúra EASA preto dospela k záveru, že ďalšie hodnotenie by neviedlo k vydaniu oprávnenia TCO v prospech spoločnosti International Joint-Stock Aviation Company „URGA“, pretože nesplnila uvedené požiadavky. Agentúra EASA preto 15. septembra 2016 žiadosť zamietla z bezpečnostných dôvodov.

                  (102)

                  Letecký dopravca Air Company „Black Sea Airlines“ LLC, zaregistrovaný na Ukrajine, požiadal 15. februára 2016 agentúru EASA o oprávnenie TCO. Agentúra EASA posúdila túto žiadosť v súlade s požiadavkami stanovenými v nariadení (EÚ) č. 452/2014 a vyjadrila zásadné obavy, pokiaľ ide o neschopnosť spoločnosti Air Company „Black Sea Airlines“ LLC preukázať súlad s platnými požiadavkami stanovenými v článku 3 nariadenia (EÚ) č. 452/2014. Agentúra EASA preto dospela k záveru, že ďalšie hodnotenie by neviedlo k vydaniu oprávnenia TCO v prospech spoločnosti Air Company „Black Sea Airlines“ LLC, pretože nesplnila uvedené požiadavky. Agentúra EASA preto 13. októbra 2016 žiadosť zamietla z bezpečnostných dôvodov.

                  (103)

                  Komisia požiadala 6. marca 2017 ukrajinskú štátnu leteckú správu (SAAU) o informácie o opatreniach prijatých v nadväznosti na zamietnutie žiadostí spoločnosti International Joint-Stock Aviation Company „URGA“ a spoločnosti Air Company „Black Sea Airlines“ LLC o oprávnenie TCO zo strany EASA. Uvedeným listom otvorila oficiálne konzultácie s úradom SAAU podľa ustanovení uvedených v článku 3 ods. 2 nariadenia (ES) č. 473/2006. Keďže bezpečnostné obavy vyplývajúce z hodnotenia bezpečnosti agentúrou EASA na účely udelenia oprávnenia TCO neboli odstránené, SAAU a spoločnosti International Joint-Stock Aviation Company „URGA“ a Air Company „Black Sea Airlines“ LLC dostali možnosť zúčastniť sa na vypočutí usporiadanom 25. apríla 2017 Komisiou a Výborom pre leteckú bezpečnosť v súlade s článkom 7 nariadenia (ES) č. 2111/2005.

                  (104)

                  SAAU zrušila 3. apríla 2017 osvedčenie leteckého prevádzkovateľa spoločnosti Air Company „Black Sea Airlines“ LLC. Týmto rozhodnutím boli ukončené oficiálne konzultácie, ktoré začali v súvislosti s týmto leteckým dopravcom 6. marca 2017.

                  (105)

                  Komisia a Výbor pre leteckú bezpečnosť vypočuli SAAU a International Joint-Stock Aviation Company „URGA“25. apríla 2017. SAAU okrem iného uviedla, že činnosti dohľadu nad leteckými dopravcami, ktorí získali osvedčenie na Ukrajine, sú prispôsobené podľa záznamov v rámci programu SAFA, ako aj podľa akýchkoľvek informácií vyplývajúcich z procesu žiadosti o oprávnenie TCO. SAAU informovala aj o prijatí prípadných krátkodobých opatrení, ako sú pozastavenie, obmedzenie alebo zrušenie osvedčenia leteckého prevádzkovateľa leteckých dopravcov v reakcii na zamietnutie žiadosti o oprávnenie TCO agentúrou EASA. SAAU ďalej informovala o dlhodobých opatreniach zameraných na zlepšenie jej vnútorných postupov týkajúcich sa činností osvedčovania a dohľadu, pokiaľ ide o leteckých dopravcov, ktorí získali osvedčenie na Ukrajine.

                  (106)

                  Počas tohto vypočutia dopravca International Joint-Stock Aviation Company „URGA“ rozviedol informácie, ktoré poskytol už predtým, a uviedol dodatočné informácie o nápravných opatreniach prijatých na odstránenie závažných obáv, na ktoré poukázala EASA v rámci svojho hodnotenia bezpečnosti na účely udelenia oprávnenia TCO, týkajúcich sa okrem iného riadenia zachovania letovej spôsobilosti a vykonávania činností údržby. Letecký dopravca informoval aj o dodatočnom audite, ktorý v marci 2017 vykonal súkromný subjekt, s cieľom stanoviť, aká je jeho súčasná situácia, pokiaľ ide o súlad s medzinárodnými leteckými bezpečnostnými normami. Auditom sa potvrdili systémové nedostatky, na ktoré predtým upozornila EASA v existujúcom systéme dokumentácie leteckého dopravcu.

                  (107)

                  Počas vypočutia International Joint-Stock Aviation Company „URGA“ tiež vysvetlil, že 19. apríla 2017 opätovne požiadal o oprávnenie TCO. Komisia a Výbor pre leteckú bezpečnosť to vzali na vedomie a uvítali ubezpečenie zo strany leteckého dopravcu aj od agentúry EASA, že spracovaniu tejto novej žiadosti o oprávnenie TCO venujú všetku náležitú potrebnú pozornosť, ktorá vyplýva z nariadenia (EÚ) č. 452/2014.

                  (108)

                  Z informácií, ktoré sú v súčasnosti k dispozícii, na základe hodnotenia bezpečnosti spoločnosti International Joint-Stock Aviation „URGA“ agentúrou EASA na účely udelenia oprávnenia TCO, ako aj z informácií, ktoré predložili SAAU a International Joint-Stock Aviation „URGA“, vyplýva, že nápravné opatrenia na odstránenie bezpečnostných obáv, na ktoré upozornila EASA, doposiaľ neboli vykonané v dostatočnej miere. Z týchto informácií takisto vyplýva, že letecký dopravca nie je v súčasnosti spôsobilý sám identifikovať prípady nesúladu, pokiaľ ide o všetky jeho postupy a činnosti.

                  (109)

                  Na základe spoločných kritérií stanovených v prílohe k nariadeniu (ES) č. 2111/2005 Komisia preto usudzuje, že zoznam leteckých dopravcov, ktorí podliehajú zákazu vykonávania leteckej dopravy v rámci Únie, by sa mal zmeniť tak, aby bol letecký dopravca International Joint-Stock Aviation Company „URGA“ zahrnutý do prílohy A k nariadeniu (ES) č. 474/2006.

                  (110)

                  Členské štáty majú naďalej overovať, či sa skutočne dodržiavajú príslušné bezpečnostné normy, a to prioritným vykonávaním inšpekcií na odbavovacej ploche podľa nariadenia (EÚ) č. 965/2012 v prípade leteckých dopravcov, ktorí získali osvedčenie na Ukrajine.

                  (111)

                  Ak by z akýchkoľvek relevantných bezpečnostných informácií vyplynulo, že v dôsledku nedodržania medzinárodných bezpečnostných noriem hrozia bezprostredné bezpečnostné riziká, Komisia môže byť nútená prijať ďalšie opatrenia v súlade s nariadením (ES) č. 2111/2005.

         Leteckí dopravcovia zo Zimbabwe

                  (112)

                  Letecký dopravca Air Zimbabwe (Pvt) Ltd, zaregistrovaný v Zimbabwe, požiadal 12. apríla 2016 agentúru EASA o oprávnenie TCO. Agentúra EASA posúdila túto žiadosť v súlade s požiadavkami stanovenými v nariadení (EÚ) č. 452/2014 a vyjadrila zásadné obavy, pokiaľ ide o neschopnosť spoločnosti Air Zimbabwe Pvt Ltd preukázať súlad s platnými požiadavkami stanovenými v článku 3 nariadenia (EÚ) č. 452/2014. Agentúra EASA preto dospela k záveru, že ďalšie hodnotenie by neviedlo k vydaniu oprávnenia TCO v prospech spoločnosti Air Zimbabwe (Pvt) Ltd, pretože nesplnila uvedené požiadavky. Agentúra EASA preto 7. novembra 2016 žiadosť zamietla z bezpečnostných dôvodov.

                  (113)

                  Komisia požiadala 3. marca 2017 Úrad pre civilné letectvo Zimbabwe (CAAZ) o informácie o opatreniach prijatých v nadväznosti na zamietnutie žiadosti spoločnosti Air Zimbabwe (Pvt) Ltd o oprávnenie TCO zo strany EASA. Uvedeným listom otvorila oficiálne konzultácie s úradom CAAZ podľa ustanovení uvedených v článku 3 ods. 2 nariadenia (ES) č. 473/2006. Keďže bezpečnostné obavy vyplývajúce z hodnotenia bezpečnosti spoločnosti Air Zimbabwe (Pvt) Ltd agentúrou EASA na účely udelenia oprávnenia TCO neboli odstránené, CAAZ a spoločnosť Air Zimbabwe (Pvt) Ltd dostali možnosť zúčastniť sa na vypočutí usporiadanom 26. apríla 2017 Komisiou a Výborom pre leteckú bezpečnosť v súlade s článkom 7 nariadenia (ES) č. 2111/2005.

                  (114)

                  Počas tohto vypočutia CAAZ okrem iného informoval o svojich povinnostiach v oblasti dohľadu vo vzťahu k dopravcovi Air Zimbabwe (Pvt) Ltd. CAAZ poskytol zhrnutie opatrení, ktoré prijal v súvislosti so žiadosťou o oprávnenie TCO spoločnosti Air Zimbabwe (Pvt) Ltd, ktorú agentúra EASA zamietla z bezpečnostných dôvodov. EASA poskytla informácie o bezpečnostných obavách, ktoré boli dôvodom jej rozhodnutia o neudelení oprávnenia TCO.

                  (115)

                  Počas tohto vypočutia spoločnosť Air Zimbabwe (Pvt) Ltd informovala o nápravných opatreniach, ktoré letecký dopravca inicioval po zamietnutí jeho žiadosti o oprávnenie TCO agentúrou EASA, a ktorých vykonávanie práve prebieha. Informácie poskytnuté spoločnosťou Air Zimbabwe (Pvt) Ltd, vrátane informácií o malom pokroku, ktorý dosiahla v súvislosti s vývojom jej systémov riadenia bezpečnosti a kvality, boli nedostatočné na zmiernenie vzniknutých obáv.

                  (116)

                  Z informácií, ktoré sú v súčasnosti k dispozícii, vrátane informácií týkajúcich sa hodnotenia bezpečnosti spoločnosti Air Zimbabwe (Pvt) Ltd agentúrou EASA na účely udelenia oprávnenia TCO, ako aj z informácií, ktoré predložili CAAZ a Air Zimbabwe (Pvt) Ltd, jasne vyplýva, že existuje dôkaz o závažných bezpečnostných nedostatkoch zo strany spoločnosti Air Zimbabwe (Pvt) Ltd. Air Zimbabwe (Pvt) Ltd nie je v súčasnosti spôsobilá riešiť tieto bezpečnostné nedostatky. Prebiehajúce bezpečnostné opatrenia Air Zimbabwe (Pvt) Ltd sú do značnej miery len vo fáze vývoja a plán nápravných opatrení, ktorý Air Zimbabwe (Pvt) Ltd predložila v reakcii na zistenia počas hodnotenia bezpečnosti na účely udelenia oprávnenia TCO, nie je stabilný, najmä pokiaľ ide o nevyhnutnú analýzu hlavných príčin.

                  (117)

                  Na základe spoločných kritérií stanovených v prílohe k nariadeniu (ES) č. 2111/2005 Komisia preto usudzuje, že zoznam leteckých dopravcov, ktorí podliehajú zákazu vykonávania leteckej dopravy v rámci Únie, by sa mal zmeniť tak, aby bol letecký dopravca Air Zimbabwe (Pvt) Ltd zahrnutý do prílohy A k nariadeniu (ES) č. 474/2006.

                  (118)

                  Členské štáty majú naďalej overovať či sa skutočne dodržiavajú príslušné bezpečnostné normy, a to prioritným vykonávaním inšpekcií na odbavovacej ploche podľa nariadenia (EÚ) č. 965/2012 v prípade leteckých dopravcov, ktorí získali osvedčenie v Zimbabwe.

                  (119)

                  Ak by z akýchkoľvek relevantných bezpečnostných informácií vyplynulo, že v dôsledku nedodržania medzinárodných bezpečnostných noriem hrozia bezprostredné bezpečnostné riziká, Komisia môže byť nútená prijať ďalšie opatrenia v súlade s nariadením (ES) č. 2111/2005.

                  (120)

                  Nariadenie (ES) č. 474/2006 by sa preto malo zodpovedajúcim spôsobom zmeniť.

                  (121)

                  Opatrenia stanovené v tomto nariadení sú v súlade so stanoviskom Výboru pre leteckú bezpečnosť,

            PRIJALA TOTO NARIADENIE:
      Článok 1
      Nariadenie (ES) č. 474/2006 sa mení takto:

                  1.

                  Príloha A sa nahrádza textom uvedeným v prílohe I k tomuto nariadeniu.

                  2.

                  Príloha B sa nahrádza textom uvedeným v prílohe II k tomuto nariadeniu.

            Článok 2
      Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

         Toto nariadenie je záväzné v celom rozsahu a priamo uplatniteľné vo všetkých členských štátoch.
         V Bruseli 15. mája 2017

               Za Komisiu

               v mene predsedu

            Violeta BULC

               členka Komisie

         (1)  Ú. v. EÚ L 344, 27.12.2005, s. 15.

         (2)  Nariadenie Komisie (ES) č. 474/2006 z 22. marca 2006 o vytvorení zoznamu Spoločenstva týkajúceho sa leteckých dopravcov, ktorí podliehajú zákazu vykonávania leteckej dopravy v rámci Spoločenstva, uvedeného v kapitole II nariadenia Európskeho parlamentu a Rady (ES) č. 2111/2005 (Ú. v. EÚ L 84, 23.3.2006, s. 14).

         (3)  Nariadenie Rady (EHS) č. 3922/1991 zo 16. decembra 1991 o harmonizácii technických požiadaviek a správnych postupov v oblasti civilného letectva (Ú. v. ES L 373, 31.12.1991, s. 4).

         (4)  Nariadenie Komisie (ES) č. 473/2006 z 22. marca 2006, ktorým sa stanovujú implementačné pravidlá pre zoznam leteckých dopravcov Spoločenstva, ktorí podliehajú zákazu vykonávania leteckej dopravy v rámci Spoločenstva, uvedený v kapitole II nariadenia Európskeho parlamentu a Rady (ES) č. 2111/2005 (Ú. v. EÚ L 84, 23.3.2006, s. 8).

         (5)  Nariadenie Komisie (EÚ) č. 965/2012 z 5. októbra 2012, ktorým sa ustanovujú technické požiadavky a administratívne postupy týkajúce sa leteckej prevádzky podľa nariadenia Európskeho parlamentu a Rady (ES) č. 216/2008 (Ú. v. EÚ L 296, 25.10.2012, s. 1).

         PRÍLOHA A

            ZOZNAM LETECKÝCH DOPRAVCOV, KTORÍ PODLIEHAJÚ ZÁKAZU PREVÁDZKY V RÁMCI ÚNIE, S VÝNIMKAMI
             (1)

                     Názov právneho subjektu leteckého dopravcu uvedený v jeho AOC (a jeho obchodný názov, ak je odlišný)

                     Číslo osvedčenia leteckého prevádzkovateľa (AOC) alebo číslo prevádzkovej licencie

                     Označenie ICAO pre leteckú spoločnosť

                     Štát prevádzkovateľa

                        BLUE WING AIRLINES

                     SRBWA-01/2002

                     BWI

                     Surinam

                        IRAN ASEMAN AIRLINES

                     FS-102

                     IRC

                     Iránska islamská republika

                        IRAQI AIRWAYS

                     001

                     IAW

                     Irak

                        MED-VIEW AIRLINE

                     MVA/AOC/10-12/05

                     MEV

                     Nigéria

                        MUSTIQUE AIRWAYS

                     2A/12/003K

                     MAW

                     Svätý Vincent a Grenadíny

                        INTERNATIONAL JOINT-STOCK AVIATION COMPANY „URGA“

                     UK 012

                     URG

                     Ukrajina

                        AIR ZIMBABWE (PVT) LTD

                     177/04

                     AZW

                     Zimbabwe

                        Všetci leteckí dopravcovia, ktorí získali osvedčenie od afganských orgánov zodpovedných za regulačný dohľad, vrátane

                        Afganská islamská republika

                        AFGHAN JET INTERNATIONAL AIRLINES

                     AOC 008

                     AJA

                     Afganská islamská republika

                        ARIANA AFGHAN AIRLINES

                     AOC 009

                     AFG

                     Afganská islamská republika

                        EAST HORIZON AIRLINES

                     AOC 1013

                     EHN

                     Afganská islamská republika

                        KAM AIR

                     AOC 001

                     KMF

                     Afganská islamská republika

                        SAFI AIRWAYS

                     AOC 181

                     SFW

                     Afganská islamská republika

                        Všetci leteckí dopravcovia, ktorí získali osvedčenie od angolských orgánov zodpovedných za regulačný dohľad, s výnimkou dopravcu TAAG Angola Airlines zaradeného do prílohy B, vrátane

                        Angolská republika

                        AEROJET

                     AO 008-01/11

                     TEJ

                     Angolská republika

                        AIR GICANGO

                     009

                     nie je známe

                     Angolská republika

                        AIR JET

                     AO 006-01/11-MBC

                     MBC

                     Angolská republika

                        AIR NAVE

                     017

                     nie je známe

                     Angolská republika

                        AIR26

                     AO 003-01/11-DCD

                     DCD

                     Angolská republika

                        ANGOLA AIR SERVICES

                     006

                     nie je známe

                     Angolská republika

                        DIEXIM

                     007

                     nie je známe

                     Angolská republika

                        FLY540

                     AO 004-01 FLYA

                     nie je známe

                     Angolská republika

                        GIRA GLOBO

                     008

                     GGL

                     Angolská republika

                        HELIANG

                     010

                     nie je známe

                     Angolská republika

                        HELIMALONGO

                     AO 005-01/11

                     nie je známe

                     Angolská republika

                        MAVEWA

                     016

                     nie je známe

                     Angolská republika

                        SONAIR

                     AO 002-01/10-SOR

                     SOR

                     Angolská republika

                        Všetci leteckí dopravcovia, ktorí získali osvedčenie od orgánov Konžskej republiky zodpovedných za regulačný dohľad, vrátane

                        Konžská republika

                        AERO SERVICE

                     RAC06-002

                     RSR

                     Konžská republika

                        CANADIAN AIRWAYS CONGO

                     RAC06-012

                     nie je známe

                     Konžská republika

                        EMERAUDE

                     RAC06-008

                     nie je známe

                     Konžská republika

                        EQUAFLIGHT SERVICES

                     RAC 06-003

                     EKA

                     Konžská republika

                        EQUAJET

                     RAC06-007

                     EKJ

                     Konžská republika

                        EQUATORIAL CONGO AIRLINES S.A.

                     RAC 06-014

                     nie je známe

                     Konžská republika

                        MISTRAL AVIATION

                     RAC06-011

                     nie je známe

                     Konžská republika

                        TRANS AIR CONGO

                     RAC 06-001

                     TSG

                     Konžská republika

                        Všetci leteckí dopravcovia, ktorí získali osvedčenie od orgánov Konžskej demokratickej republiky (KDR) zodpovedných za regulačný dohľad, vrátane

                        Konžská demokratická republika (KDR)

                        AIR FAST CONGO

                     409/CAB/MIN/TVC/0112/2011

                     nie je známe

                     Konžská demokratická republika (KDR)

                        AIR KASAI

                     409/CAB/MIN/TVC/0053/2012

                     nie je známe

                     Konžská demokratická republika (KDR)

                        AIR KATANGA

                     409/CAB/MIN/TVC/0056/2012

                     nie je známe

                     Konžská demokratická republika (KDR)

                        AIR TROPIQUES

                     409/CAB/MIN/TVC/00625/2011

                     nie je známe

                     Konžská demokratická republika (KDR)

                        BLUE AIRLINES

                     106/CAB/MIN/TVC/2012

                     BUL

                     Konžská demokratická republika (KDR)

                        BLUE SKY

                     409/CAB/MIN/TVC/0028/2012

                     nie je známe

                     Konžská demokratická republika (KDR)

                        BUSY BEE CONGO

                     409/CAB/MIN/TVC/0064/2010

                     nie je známe

                     Konžská demokratická republika (KDR)

                        COMPAGNIE AFRICAINE D'AVIATION (CAA)

                     409/CAB/MIN/TVC/0050/2012

                     nie je známe

                     Konžská demokratická republika (KDR)

                        CONGO AIRWAYS

                     019/CAB/MIN/TVC/2015

                     nie je známe

                     Konžská demokratická republika (KDR)

                        DAKOTA SPRL

                     409/CAB/MIN/TVC/071/2011

                     nie je známe

                     Konžská demokratická republika (KDR)

                        DOREN AIR CONGO

                     102/CAB/MIN/TVC/2012

                     nie je známe

                     Konžská demokratická republika (KDR)

                        GOMAIR

                     409/CAB/MIN/TVC/011/2010

                     nie je známe

                     Konžská demokratická republika (KDR)

                        KIN AVIA

                     409/CAB/MIN/TVC/0059/2010

                     nie je známe

                     Konžská demokratická republika (KDR)

                        KORONGO AIRLINES

                     409/CAB/MIN/TVC/001/2011

                     KGO

                     Konžská demokratická republika (KDR)

                        MALU AVIATION

                     098/CAB/MIN/TVC/2012

                     nie je známe

                     Konžská demokratická republika (KDR)

                        MANGO AIRLINES

                     409/CAB/MIN/TVC/009/2011

                     nie je známe

                     Konžská demokratická republika (KDR)

                        SERVE AIR

                     004/CAB/MIN/TVC/2015

                     nie je známe

                     Konžská demokratická republika (KDR)

                        SERVICES AIR

                     103/CAB/MIN/TVC/2012

                     nie je známe

                     Konžská demokratická republika (KDR)

                        SWALA AVIATION

                     409/CAB/MIN/TVC/0084/2010

                     nie je známe

                     Konžská demokratická republika (KDR)

                        TRANSAIR CARGO SERVICES

                     409/CAB/MIN/TVC/073/2011

                     nie je známe

                     Konžská demokratická republika (KDR)

                        WILL AIRLIFT

                     409/CAB/MIN/TVC/0247/2011

                     nie je známe

                     Konžská demokratická republika (KDR)

                        Všetci leteckí dopravcovia, ktorí získali osvedčenie od džibutských orgánov zodpovedných za regulačný dohľad, vrátane

                        Džibutsko

                        DAALLO AIRLINES

                     nie je známe

                     DAO

                     Džibutsko

                        Všetci leteckí dopravcovia, ktorí získali osvedčenie od orgánov Rovníkovej Guiney zodpovedných za regulačný dohľad, vrátane

                        Rovníková Guinea

                        CEIBA INTERCONTINENTAL

                     2011/0001/MTTCT/DGAC/SOPS

                     CEL

                     Rovníková Guinea

                        CRONOS AIRLINES

                     2011/0004/MTTCT/DGAC/SOPS

                     nie je známe

                     Rovníková Guinea

                        PUNTO AZUL

                     2012/0006/MTTCT/DGAC/SOPS

                     nie je známe

                     Rovníková Guinea

                        TANGO AIRWAYS

                     nie je známe

                     nie je známe

                     Rovníková Guinea

                        Všetci leteckí dopravcovia, ktorí získali osvedčenie od eritrejských orgánov zodpovedných za regulačný dohľad, vrátane

                        Eritrea

                        ERITREAN AIRLINES

                     AOC č. 004

                     ERT

                     Eritrea

                        NASAIR ERITREA

                     AOC č. 005

                     NAS

                     Eritrea

                        Všetci leteckí dopravcovia, ktorí získali osvedčenie od orgánov Gabonskej republiky zodpovedných za regulačný dohľad, s výnimkou dopravcov Afrijet a SN2AG zaradených do prílohy B, vrátane

                        Gabonská republika

                        AFRIC AVIATION

                     010/MTAC/ANAC-G/DSA

                     EKG

                     Gabonská republika

                        ALLEGIANCE AIR TOURIST

                     007/MTAC/ANAC-G/DSA

                     LGE

                     Gabonská republika

                        NATIONALE REGIONALE TRANSPORT (N.R.T)

                     008/MTAC/ANAC-G/DSA

                     NRG

                     Gabonská republika

                        SKY GABON

                     009/MTAC/ANAC-G/DSA

                     SKG

                     Gabonská republika

                        SOLENTA AVIATION GABON

                     006/MTAC/ANAC-G/DSA

                     SVG

                     Gabonská republika

                        TROPICAL AIR-GABON

                     011/MTAC/ANAC-G/DSA

                     nie je známe

                     Gabonská republika

                        Všetci leteckí dopravcovia, ktorí získali osvedčenie od indonézskych orgánov zodpovedných za regulačný dohľad, s výnimkou dopravcov Garuda Indonesia, Airfast Indonesia, Ekspres Transportasi Antarbenua, Indonesia Air Asia, Citilink, Lion Air a Batik Air, vrátane

                        Indonézska republika

                        AIR BORN INDONESIA

                     135-055

                     nie je známe

                     Indonézska republika

                        AIR PACIFIC UTAMA

                     135-020

                     nie je známe

                     Indonézska republika

                        ALDA TRANS PAPUA

                     135-056

                     nie je známe

                     Indonézska republika

                        ALFA TRANS DIRGANTARA

                     135-012

                     nie je známe

                     Indonézska republika

                        AMA

                     135-054

                     nie je známe

                     Indonézska republika

                        ANGKASA SUPER SERVICE

                     135-050

                     LBZ

                     Indonézska republika

                        ASI PUDJIASTUTI

                     135-028

                     SQS

                     Indonézska republika

                        AVIASTAR MANDIRI

                     135-029

                     VIT

                     Indonézska republika

                        DABI AIR NUSANTARA

                     135-030

                     nie je známe

                     Indonézska republika

                        DERAYA AIR TAXI

                     135-013

                     DRY

                     Indonézska republika

                        DERAZONA AIR SERVICE

                     135-010

                     DRZ

                     Indonézska republika

                        EASTINDO

                     135-038

                     ESD

                     Indonézska republika

                        ELANG LINTAS INDONESIA

                     135-052

                     nie je známe

                     Indonézska republika

                        ELANG NUSANTARA AIR

                     135-053

                     nie je známe

                     Indonézska republika

                        ENGGANG AIR SERVICE

                     135-045

                     nie je známe

                     Indonézska republika

                        ERSA EASTERN AVIATION

                     135-047

                     nie je známe

                     Indonézska republika

                        GATARI AIR SERVICE

                     135-018

                     GHS

                     Indonézska republika

                        HEVILIFT AVIATION

                     135-042

                     nie je známe

                     Indonézska republika

                        INDONESIA AIR ASIA EXTRA

                     121-054

                     nie je známe

                     Indonézska republika

                        INDONESIA AIR TRANSPORT

                     121-034

                     IDA

                     Indonézska republika

                        INDO STAR AVIATION

                     135-057

                     nie je známe

                     Indonézska republika

                        INTAN ANGKASA AIR SERVICE

                     135-019

                     nie je známe

                     Indonézska republika

                        JAYAWIJAYA DIRGANTARA

                     121-044

                     JWD

                     Indonézska republika

                        JOHNLIN AIR TRANSPORT

                     135-043

                     JLB

                     Indonézska republika

                        KAL STAR AVIATION

                     121-037

                     KLS

                     Indonézska republika

                        KARTIKA AIRLINES

                     121-003

                     KAE

                     Indonézska republika

                        KOMALA INDONESIA

                     135-051

                     nie je známe

                     Indonézska republika

                        KURA-KURA AVIATION

                     135-016

                     KUR

                     Indonézska republika

                        MARTA BUANA ABADI

                     135-049

                     nie je známe

                     Indonézska republika

                        MATTHEW AIR NUSANTARA

                     135-048

                     nie je známe

                     Indonézska republika

                        MIMIKA AIR

                     135-007

                     nie je známe

                     Indonézska republika

                        MY INDO AIRLINES

                     121-042

                     nie je známe

                     Indonézska republika

                        NAM AIR

                     121-058

                     nie je známe

                     Indonézska republika

                        NATIONAL UTILITY HELICOPTER

                     135-011

                     nie je známe

                     Indonézska republika

                        NUSANTARA AIR CHARTER

                     121-022

                     SJK

                     Indonézska republika

                        PEGASUS AIR SERVICES

                     135-036

                     nie je známe

                     Indonézska republika

                        PELITA AIR SERVICE

                     121-008

                     PAS

                     Indonézska republika

                        PENERBANGAN ANGKASA SEMESTA

                     135-026

                     nie je známe

                     Indonézska republika

                        PURA WISATA BARUNA

                     135-025

                     nie je známe

                     Indonézska republika

                        RIAU AIRLINES

                     121-016

                     RIU

                     Indonézska republika

                        SAYAP GARUDA INDAH

                     135-004

                     nie je známe

                     Indonézska republika

                        SMAC

                     135-015

                     SMC

                     Indonézska republika

                        SPIRIT AVIATION SENTOSA

                     135-058

                     nie je známe

                     Indonézska republika

                        SRIWIJAYA AIR

                     121-035

                     SJY

                     Indonézska republika

                        SURYA AIR

                     135-046

                     nie je známe

                     Indonézska republika

                        TRANSNUSA AVIATION MANDIRI

                     121-048

                     TNU

                     Indonézska republika

                        TRANSWISATA PRIMA AVIATION

                     135-021

                     TWT

                     Indonézska republika

                        TRAVEL EXPRESS AVIATION SERVICE

                     121-038

                     XAR

                     Indonézska republika

                        TRAVIRA UTAMA

                     135-009

                     TVV

                     Indonézska republika

                        TRI MG-INTRA ASIA AIRLINES

                     121-018

                     TMG

                     Indonézska republika

                        TRI MG-INTRA ASIA AIRLINES

                     135-037

                     nie je známe

                     Indonézska republika

                        TRIGANA AIR SERVICE

                     121-006

                     TGN

                     Indonézska republika

                        UNINDO

                     135-040

                     nie je známe

                     Indonézska republika

                        WESTSTAR AVIATION INDONESIA

                     135-059

                     nie je známe

                     Indonézska republika

                        WING ABADI AIRLINES

                     121-012

                     WON

                     Indonézska republika

                        Všetci leteckí dopravcovia, ktorí získali osvedčenie od orgánov Kirgizskej republiky zodpovedných za regulačný dohľad, vrátane

                        Kirgizská republika

                        AIR BISHKEK (bývalý EASTOK AVIA)

                     15

                     EAA

                     Kirgizská republika

                        AIR MANAS

                     17

                     MBB

                     Kirgizská republika

                        AVIA TRAFFIC COMPANY

                     23

                     AVJ

                     Kirgizská republika

                        CENTRAL ASIAN AVIATION SERVICES (CAAS)

                     13

                     CBK

                     Kirgizská republika

                        HELI SKY

                     47

                     HAC

                     Kirgizská republika

                        AIR KYRGYZSTAN

                     03

                     LYN

                     Kirgizská republika

                        MANAS AIRWAYS

                     42

                     BAM

                     Kirgizská republika

                     S GROUP INTERNATIONAL
                     (bývalý S GROUP AVIATION)

                     45

                     IND

                     Kirgizská republika

                        SKY BISHKEK

                     43

                     BIS

                     Kirgizská republika

                        SKY KG AIRLINES

                     41

                     KGK

                     Kirgizská republika

                        SKY WAY AIR

                     39

                     SAB

                     Kirgizská republika

                        TEZ JET

                     46

                     TEZ

                     Kirgizská republika

                        VALOR AIR

                     07

                     VAC

                     Kirgizská republika

                        Všetci leteckí dopravcovia, ktorí získali osvedčenie od orgánov Libérie zodpovedných za regulačný dohľad.

                        Libéria

                        Všetci leteckí dopravcovia, ktorí získali osvedčenie od líbyjských orgánov zodpovedných za regulačný dohľad, vrátane

                        Líbya

                        AFRIQIYAH AIRWAYS

                     007/01

                     AAW

                     Líbya

                        AIR LIBYA

                     004/01

                     TLR

                     Líbya

                        BURAQ AIR

                     002/01

                     BRQ

                     Líbya

                        GHADAMES AIR TRANSPORT

                     012/05

                     GHT

                     Líbya

                        GLOBAL AVIATION AND SERVICES

                     008/05

                     GAK

                     Líbya

                        LIBYAN AIRLINES

                     001/01

                     LAA

                     Líbya

                        PETRO AIR

                     025/08

                     PEO

                     Líbya

                        Všetci leteckí dopravcovia, ktorí získali osvedčenie od nepálskych orgánov zodpovedných za regulačný dohľad, vrátane

                        Nepálska republika

                        AIR DYNASTY HELI. S.

                     035/2001

                     nie je známe

                     Nepálska republika

                        AIR KASTHAMANDAP

                     051/2009

                     nie je známe

                     Nepálska republika

                        BUDDHA AIR

                     014/1996

                     BHA

                     Nepálska republika

                        FISHTAIL AIR

                     017/2001

                     nie je známe

                     Nepálska republika

                        GOMA AIR

                     064/2010

                     nie je známe

                     Nepálska republika

                        HIMALAYA AIRLINES

                     084/2015

                     nie je známe

                     Nepálska republika

                        MAKALU AIR

                     057A/2009

                     nie je známe

                     Nepálska republika

                        MANANG AIR PVT LTD

                     082/2014

                     nie je známe

                     Nepálska republika

                        MOUNTAIN HELICOPTERS

                     055/2009

                     nie je známe

                     Nepálska republika

                        MUKTINATH AIRLINES

                     081/2013

                     nie je známe

                     Nepálska republika

                        NEPAL AIRLINES CORPORATION

                     003/2000

                     RNA

                     Nepálska republika

                        SAURYA AIRLINES

                     083/2014

                     nie je známe

                     Nepálska republika

                        SHREE AIRLINES

                     030/2002

                     SHA

                     Nepálska republika

                        SIMRIK AIR

                     034/2000

                     nie je známe

                     Nepálska republika

                        SIMRIK AIRLINES

                     052/2009

                     RMK

                     Nepálska republika

                        SITA AIR

                     033/2000

                     nie je známe

                     Nepálska republika

                        TARA AIR

                     053/2009

                     nie je známe

                     Nepálska republika

                        YETI AIRLINES DOMESTIC

                     037/2004

                     NYT

                     Nepálska republika

                        Všetci leteckí dopravcovia, ktorí získali osvedčenie od orgánov Svätého Tomáša a Princovho ostrova zodpovedných za regulačný dohľad, vrátane

                        Svätý Tomáš a Princov ostrov

                        AFRICA'S CONNECTION

                     10/AOC/2008

                     ACH

                     Svätý Tomáš a Princov ostrov

                        STP AIRWAYS

                     03/AOC/2006

                     STP

                     Svätý Tomáš a Princov ostrov

                        Všetci leteckí dopravcovia, ktorí získali osvedčenie od orgánov Sierry Leone zodpovedných za regulačný dohľad, vrátane

                        Sierra Leone

                        AIR RUM, LTD

                     NIE JE ZNÁME

                     RUM

                     Sierra Leone

                        DESTINY AIR SERVICES, LTD

                     NIE JE ZNÁME

                     DTY

                     Sierra Leone

                        HEAVYLIFT CARGO

                     NIE JE ZNÁME

                     nie je známe

                     Sierra Leone

                        ORANGE AIR SIERRA LEONE LTD

                     NIE JE ZNÁME

                     ORJ

                     Sierra Leone

                        PARAMOUNT AIRLINES, LTD

                     NIE JE ZNÁME

                     PRR

                     Sierra Leone

                        SEVEN FOUR EIGHT AIR SERVICES LTD

                     NIE JE ZNÁME

                     SVT

                     Sierra Leone

                        TEEBAH AIRWAYS

                     NIE JE ZNÁME

                     nie je známe

                     Sierra Leone

                        Všetci leteckí dopravcovia, ktorí získali osvedčenie od sudánskych orgánov zodpovedných za regulačný dohľad, vrátane

                        Sudánska republika

                        ALFA AIRLINES SD

                     54

                     AAJ

                     Sudánska republika

                        BADR AIRLINES

                     35

                     BDR

                     Sudánska republika

                        BLUE BIRD AVIATION

                     11

                     BLB

                     Sudánska republika

                        ELDINDER AVIATION

                     8

                     DND

                     Sudánska republika

                        GREEN FLAG AVIATION

                     17

                     nie je známe

                     Sudánska republika

                        HELEJETIC AIR

                     57

                     HJT

                     Sudánska republika

                        KATA AIR TRANSPORT

                     9

                     KTV

                     Sudánska republika

                        KUSH AVIATION CO.

                     60

                     KUH

                     Sudánska republika

                        NOVA AIRWAYS

                     46

                     NOV

                     Sudánska republika

                        SUDAN AIRWAYS CO.

                     1

                     SUD

                     Sudánska republika

                        SUN AIR

                     51

                     SNR

                     Sudánska republika

                        TARCO AIR

                     56

                     TRQ

                     Sudánska republika

            (1)  Leteckým dopravcom uvedeným v prílohe A by sa mohlo povoliť vykonávať dopravné práva tým, že použijú lietadlo prenajaté s posádkou od leteckého dopravcu, ktorý nepodlieha zákazu vykonávania leteckej dopravy, za predpokladu, že sú splnené príslušné bezpečnostné normy.

         PRÍLOHA B

            ZOZNAM LETECKÝCH DOPRAVCOV, KTORÝCH VYKONÁVANIE LETECKEJ DOPRAVY PODLIEHA PREVÁDZKOVÝM OBMEDZENIAM V RÁMCI ÚNIE
             (1)

                     Názov právneho subjektu leteckého dopravcu uvedený v jeho AOC (a jeho obchodný názov, ak je odlišný)

                     Číslo osvedčenia leteckého prevádzkovateľa (AOC)

                     Označenie ICAO pre leteckú spoločnosť

                     Štát prevádzkovateľa

                     Obmedzenie pre typ lietadla

                     Registrové značky a prípadne sériové výrobné čísla lietadiel podliehajúcich obmedzeniu

                     Štát registrácie

                        TAAG ANGOLA AIRLINES

                     001

                     DTA

                     Angolská republika

                     Všetky lietadlá s výnimkou: lietadiel typu Boeing B737-700, lietadiel typu Boeing B777-200, lietadiel typu Boeing B777-300 a lietadiel typu Boeing B777-300ER.

                     Všetky lietadlá s výnimkou: lietadiel v rámci lietadlového parku Boeing B737-700, ako sa uvádza v AOC; lietadiel v rámci lietadlového parku Boeing B777-200, ako sa uvádza v AOC; lietadiel v rámci lietadlového parku Boeing B777-300, ako sa uvádza v AOC a lietadiel v rámci lietadlového parku Boeing B777-300ER, ako sa uvádza v AOC.

                     Angolská republika

                        AIR SERVICE COMORES

                     06-819/TA-15/DGACM

                     KMD

                     Komory

                     Všetky lietadlá s výnimkou: LET 410 UVP.

                     Všetky lietadlá s výnimkou: D6-CAM (851336).

                     Komory

                        AFRIJET BUSINESS SERVICE
                         (2)

                     002/MTAC/ANAC-G/DSA

                     ABS

                     Gabonská republika

                     Všetky lietadlá s výnimkou: 2 lietadiel typu Falcon 50, 2 lietadiel typu Falcon 900.

                     Všetky lietadlá s výnimkou: TR-LGV; TR-LGY; TR-AFJ; TR-AFR.

                     Gabonská republika

                        NOUVELLE AIR AFFAIRES GABON (SN2AG)

                     003/MTAC/ANAC-G/DSA

                     NVS

                     Gabonská republika

                     Všetky lietadlá s výnimkou: 1 lietadla typu Challenger CL-601, 1 lietadla typu HS-125-800.

                     Všetky lietadlá s výnimkou: TR-AAG, ZS-AFG.

                     Gabonská republika; Juhoafrická republika

                        IRAN AIR

                     FS100

                     IRA

                     Iránska islamská republika

                     Všetky lietadlá typu Fokker F100 a typu Boeing B747.

                     Lietadlá typu Fokker F100, ako sa uvádza v AOC; lietadlá typu Boeing B747, ako sa uvádza v AOC.

                     Iránska islamská republika

                        AIR KORYO

                     GAC-AOC/KOR-01

                     KOR

                     Kórejská ľudovodemokratická republika

                     Všetky lietadlá s výnimkou: 2 lietadiel typu TU- 204.

                     Všetky lietadlá s výnimkou: P-632, P-633.

                     Kórejská ľudovodemokratická republika

            (1)  Leteckým dopravcom uvedeným v prílohe B by sa mohlo povoliť vykonávať dopravné práva tým, že použijú lietadlo prenajaté s posádkou od leteckého dopravcu, ktorý nepodlieha zákazu vykonávania leteckej dopravy, za predpokladu, že sú splnené príslušné bezpečnostné normy.

            (2)  Spoločnosť Afrijet smie na účely svojej súčasnej úrovne prevádzky v rámci Únie použiť len uvedené konkrétne lietadlá.